L'article 116.1 de l'Estatut d'autonomia de Catalunya preveu que correspon a la Generalitat, respectant allò que estableixi l'Estat en exercici de les competències que li atribueix l'article 149.1.13 i 16 de la Constitució espanyola, la competència exclusiva per a la regulació i el desenvolupament de l'agricultura, la ramaderia i el sector agroalimentari.
La Llei 18/2015, de 29 de juliol, de les organitzacions interprofessionals agroalimentàries, estableix el marc normatiu que permet el reconeixement d'aquestes organitzacions en l'àmbit de Catalunya, i perquè puguin acordar i obtenir les extensions de normes adequades a les condicions i necessitats particulars del sector corresponent i que contribueixin directament al desenvolupament general del sector agroalimentari.
El present Decret es dicta d'acord amb el que preveu la disposició final tercera de la Llei 18/2015, de 29 de juliol, de les organitzacions interprofessionals agroalimentàries; i d'acord també a l'atribució de la potestat reglamentària prevista a l'article 68 de l'Estatut d'Autonomia de Catalunya, i a l'article 39 de la Llei 13/2008, de 5 de novembre, de la Presidència de la Generalitat i del Govern.
Aquesta Llei s'ha adaptat a les característiques, les necessitats i les particularitats del sector agroalimentari català, amb el respecte a les normes reguladores de la competència i d'acord amb els objectius de l'article 39 del Tractat de funcionament de la Unió Europea i de la resta de la normativa europea en aquesta matèria, especialment el Reglament (UE) 1308/2013 del Parlament Europeu i del Consell, de 17 de desembre del 2013, pel qual es crea l'organització comuna de mercats dels productes agraris i pel qual es deroguen els reglaments (CEE) 922/72, (CEE) 234/79, (CE) 1037/2001 i (CE) 1234/2007.
La publicació de la Llei 18/2015 en fa necessari el desplegament reglamentari, tal i com s'estableix en la seva disposició final tercera.
El contingut d'aquest Decret s'ha elaborat atenent els principis de bona regulació establerts a l'article 62 de la Llei 19/2014, de 29 de desembre, de transparència, accés a la informació pública i bon govern.
En aquest sentit, i pel que fa al principi de transparència, s'han seguit els tràmits de participació que han fet que l'elaboració de la norma hagi estat accessible a la ciutadania i, en relació amb el principi d'eficiència, es dona compliment a aquest principi, en la mesura que no s'imposen càrregues administratives innecessàries.
Essent per tant el reglament la norma necessària per complementar la regulació legal de les organitzacions interprofessionals agroalimentàries, el present reglament, dins de les opcions de regulació possibles, estableix el procediment de reconeixement de les organitzacions interprofessionals agroalimentàries, així com també el procediment per a l'aprovació de les seves extensions de normes.
A més, la regulació que conté proporciona seguretat jurídica als seus destinataris i dona compliment als principis d'eficiència i proporcionalitat.
Amb la publicació d'aquest Reglament, es vol donar un nou impuls als mitjans de vertebració de les interprofessionals privades del sector agroalimentari català, per tal de permetre l'organització, la cohesió i la col·laboració amb relació als objectius de modernització, desenvolupament, competitivitat i internacionalització.
El fet de disposar d'organitzacions interprofessionals agroalimentàries a Catalunya és un factor coadjuvant perquè el sector privat agroalimentari pugui adoptar mesures que consolidin aquest model propi, tant en el sector primari, com en el transformador i en la comercialització dels productes.
Per tant, cal comptar amb estructures associatives potents i vertebrades que tinguin capacitat suficient per a desenvolupar iniciatives que generin valor afegit en els productes agroalimentaris.
Aquest Reglament té en compte que, d'acord amb el preàmbul de la Llei 18/2015, cal garantir que els operadors i llurs entitats associatives representatives que s'integren en les organitzacions interprofessionals són els que realment fan l'esforç i la inversió econòmica en la cadena agroalimentària, i assumeixen, per tant, els riscos econòmics de les decisions que prenen.
Pel que fa al contingut, aquest Decret consta de 15 articles, estructurats en 6 capítols: el capítol I, «Disposicions generals», incorpora l'objecte del Decret; el capítol II, «Reconeixement de les organitzacions interprofessionals agroalimentàries», estableix el grau d'implantació que han de tenir les organitzacions interprofessionals, els requisits dels seus estatuts, el grau de representativitat que han de tenir les distintes entitats membres, el procediment de reconeixement, la resolució d'atorgament i la retirada del reconeixement; el capítol III, «Extensió de normes», estableix el procediment per a l'extensió de normes i la seva aprovació; el capítol IV, "Control i seguiment de les organitzacions interprofessionals agroalimentàries", estableix la informació que l'organització interprofessional ha de tenir actualitzada, i els controls que pot realitzar el departament competent en matèria agroalimentària; el capítol V, "Procediment sancionador", estableix el règim sancionador i quins són els seus òrgans competents; i el capítol VI, "Registre de les organitzacions interprofessionals agroalimentàries de Catalunya", regula aquest registre, les condicions d'inscripció i les comunicacions objecte del registre.
Amb el dictamen del Consell de Treball, Econòmic i Social de Catalunya.
Per tot això, a proposta de la consellera d'Agricultura, Ramaderia, Pesca i Alimentació, d'acord amb el dictamen de la Comissió Jurídica Assessora, i amb la deliberació prèvia del Govern,
L'objecte d'aquest Decret és el desplegament reglamentari de la Llei 18/2015, de 29 de juliol, de les organitzacions interprofessionals agroalimentàries.
Reconeixement de les organitzacions interprofessionals agroalimentàries
Grau d'implantació de les organitzacions interprofessionals agroalimentàries
Per a poder ser reconegudes, les organitzacions interprofessionals agroalimentàries han d'acreditar que representen, com a mínim, el cinquanta-u per cent de les activitats econòmiques del producte o sector vinculades a la producció i, com a mínim també, d'alguna de les fases següents de la cadena de subministrament: transformació, comercialització o distribució.
Aquest grau d'implantació s'ha d'acreditar mitjançant un barem que, proposat per l'organització interprofessional agroalimentària sol·licitant del reconeixement, i amb la ratificació prèvia dels membres de les diferents branques d'activitat de l'organització interprofessional, ha de ser aprovat pel departament competent en matèria agroalimentària.
En l'elaboració del barem, l'organització interprofessional agroalimentària ha d'utilitzar l'activitat econòmica com a principal criteri de referència, el qual es descriu a l'article 2.3, i sens perjudici d'altres criteris que es puguin utilitzar en funció de la baula o del sector agroalimentari que representi.
La proposta de barem d'una organització interprofessional agroalimentària s'ha de sotmetre a informació pública per un termini no inferior a vint dies hàbils, abans de la seva aprovació o denegació pel departament competent en matèria agroalimentària.
Aquesta informació pública s'ha de fer conjuntament a la informació pública prevista a l'article 5.2 d'aquest Decret.
A aquests efectes, s'entendrà per "activitat econòmica", les quantitats produïdes, transformades i comercialitzades per a cadascuna de les branques objecte de reconeixement.
Requisits dels estatuts de les organitzacions interprofessionals agroalimentàries
Els estatuts de les organitzacions interprofessionals agroalimentàries, per al seu reconeixement, han de complir els requisits següents:
a) Indicar les finalitats que la normativa reconeix a les organitzacions interprofessionals i establir que l'organització no té ànim de lucre.
b) Regular les modalitats d'adhesió i retirada dels membres, i garantir la pertinença a l'organització interprofessional de qualsevol entitat que es comprometi al compliment dels estatuts i acords, sempre que acrediti que representa, en l'àmbit de Catalunya, el quinze per cent, com a mínim, de la branca professional a què pertany.
c) Establir l'obligatorietat de compliment dels acords adoptats per la mateixa organització interprofessional agroalimentària.
d) Regular la participació paritària en la gestió de l'organització interprofessional agroalimentària de la producció, d'una banda, i de la transformació, comercialització o distribució, de l'altra.
En funció de la representació d'interessos, així com de l'objecte social pel qual han estat constituïdes, les entitats integrades majoritàriament per cooperatives agràries, les entitats mercantils i les organitzacions associatives de societats agràries de transformació, o bé d'altres tipus, podran enquadrar-se en el sector de la producció, de la transformació, de la comercialització o de la distribució, o en més d'un d'ells simultàniament.
e) Regular la durada del període de representativitat de les entitats membres, els procediments per a la seva renovació i una previsió sobre l'estat d'aquesta representativitat, en cas que per falta d'acord entre els seus membres es sobrepassi aquest període.
f) Regular un procés de conciliació i de mediació per a la resolució dels conflictes que puguin sorgir durant l'aplicació dels acords interprofessionals, de contractes tipus i de guies de bones pràctiques contractuals, els relacionats amb la representativitat i altres discrepàncies dins l'organització interprofessional, i també els termes d'aquesta conciliació i mediació.
Els estatuts poden disposar que, en cas que no es resolgui la controvèrsia, aquesta se sotmeti a arbitratge.
A aquests efectes, s'ha de designar la instància per efectuar l'arbitratge i fixar-ne les condicions.
El grau de representativitat de les distintes entitats membres de l'organització interprofessional agroalimentària s'ha d'acreditar mitjançant una declaració signada i presentada per l'organització interprofessional agroalimentària, en la qual consti el grau de representativitat de cada entitat membre, amb indicació respecte de cada entitat de les dades que han de constar a les declaracions a què fan referència els apartats 4.2.1.b) i 4.2.2.a) d'aquest l'article.
En defecte de la declaració a què fa referència l'apartat 4.1, la representativitat s'acredita de la manera que es detalla en els apartats següents:
Pel que fa a la branca de la producció, la representativitat s'acredita conformement a les regles següents:
a) La representativitat de les organitzacions professionals agràries es determina conformement a la disposició addicional de la Llei 18/2015, de 29 de juliol.
El departament competent en matèria agroalimentària, d'acord amb les indicacions establertes a l'apartat 4.2.1.c) d'aquest article, ha de determinar el volum de producció que representa el cens de les darreres eleccions agràries en el sector o producte respectiu, i atribuir la representativitat de cada organització professional agrària, en funció del percentatge de vots obtinguts en les darreres eleccions.
b) Sens perjudici de la determinació de la representativitat indicada a l'apartat anterior, les entitats que formen part de l'organització interprofessional agroalimentària, en la seva branca de producció, han d'acreditar la seva representativitat mitjançant la presentació d'una declaració, signada per les entitats, en què constin les dades dels productors o productores que representa l'entitat, amb indicació del nom i cognoms o bé, raó social, el domicili, el NIF i les dades de producció dels últims 5 anys.
En el cas d'entitats constituïdes a l'empara de la Llei 19/1977, d'1 d'abril, sobre regulació del dret d'associació sindical, el tractament de les dades ha de respectar en tot cas la normativa en matèria de protecció de dades personals.
c) La direcció general competent en matèria agroalimentària ha de comprovar el grau de representativitat de les entitats indicades en els apartats a) i b) del punt 4.2.1, d'acord amb les estadístiques oficials o, en el seu defecte, en funció de les quantitats produïdes del producte o sector que representi cada entitat, sobre la base de dades d'hectàrees de producció, extretes de la Declaració Única Agrària (DUN), i de la capacitat atorgada a les explotacions, extretes del Sistema d'Informació Ramadera (SIR), o d'altres bases de dades de les quals es tingui constància.
En base a aquestes dades, es consideraran els valors resultants dels últims cinc anys, eliminant el més alt i el més baix i extraient-ne la mitjana dels tres anys restants.
d) En el cas que un productor o productora hagi atorgat la seva representació a una entitat i alhora estigui inscrit/a en el cens electoral de les darreres eleccions agràries, el volum que representa l'esmentat/da productor o productora s'ha de descomptar del volum representat pel cens.
Pel que fa a les branques de transformació, comercialització o distribució:
a) Les entitats han d'acreditar la seva representativitat mitjançant la presentació d'una declaració, segons el model que posi a disposició l'Administració, signada per aquestes, en què constin les dades dels operadors que representa l'entitat, amb indicació del nom i cognoms, o bé, raó social, el domicili, el NIF de cada operador i les respectives quantitats transformades, comercialitzades o distribuïdes.
Aquestes quantitats cal indicar-les sobre les dades dels últims cinc anys.
b) La direcció general competent en matèria agroalimentària ha de comprovar el grau de representativitat, en funció de les quantitats transformades, comercialitzades o distribuïdes del producte o sector que representi cada entitat.
En base a aquestes dades, es consideraran els valors resultants dels últims cinc anys, eliminant el més alt i el més baix, i extraient-ne la mitjana dels tres anys restants.
En el cas que un productor o productora o operador o operadora atorgui la seva representació a més d'una entitat d'una mateixa branca de l'organització interprofessional, la direcció general competent en matèria agroalimentària l'ha de requerir per tal que en el termini d'un mes opti per una de les entitats.
En el seu defecte, la representació s'ha de distribuir de forma proporcional entre les diferents entitats.
La relació de productors o productores o d'operadors o operadores que acompanyi les declaracions s'ha de presentar segons el model que posi a disposició l'Administració.
Procediment de reconeixement d'una organització interprofessional agroalimentària
La sol·licitud de reconeixement d'una organització interprofessional agroalimentària s'ha de presentar telemàticament al portal únic per a les empreses al qual es podrà accedir també des de la seu electrònica de la Generalitat de Catalunya.
a) Escriptura o acta de constitució i text dels estatuts i, si s'escau, reglament de règim intern de l'organització interprofessional agroalimentària.
Aquesta organització interprofessional agroalimentària ha de tenir personalitat jurídica pròpia, constituir-se per a les finalitats reconegudes per a aquestes organitzacions i no tenir ànim de lucre.
b) Memòria on es detallin les finalitats, els objectius i la previsió d'actuacions inicials de l'organització.
c) Documentació acreditativa del grau d'implantació de l'organització interprofessional agroalimentària, i del grau de representativitat de les distintes entitats membres, d'acord amb allò que determinen els articles 2 i 4 d'aquest Decret.
La proposta de reconeixement d'una organització interprofessional agroalimentària s'ha de sotmetre a informació pública per un termini no inferior a vint dies hàbils, abans de la seva aprovació o denegació pel departament competent en matèria agroalimentària.
Resolució d'atorgament del reconeixement de l'organització interprofessional agroalimentària
En el termini màxim de sis mesos, comptats a partir de l'entrada de la sol·licitud al registre del departament competent en matèria agroalimentària, la persona titular del departament competent en matèria agroalimentària ha de resoldre la sol·licitud, aprovant o denegant el barem de l'article 2.2 d'aquest Decret i atorgant el reconeixement a l'organització interprofessional agroalimentària, o bé denegant-ne el reconeixement per manca dels requisits exigits.
Transcorregut el termini màxim esmentat sense que s'hagi dictat la resolució, s'entén estimada la sol·licitud.
La resolució per la qual s'atorga el reconeixement a l'organització interprofessional agroalimentària s'ha de publicar en el Diari Oficial de la Generalitat de Catalunya.
La persona titular del departament competent en matèria agroalimentària, d'ofici o a instància de part, ha de retirar el reconeixement d'aquelles organitzacions interprofessionals agroalimentàries que deixin de complir alguna de les condicions que estableix l'article 4 de la Llei 18/2015, de 29 de juliol, o estiguin inactives durant un període ininterromput de tres anys, prèvia audiència d'aquestes organitzacions per un període mínim d'un mes.
La resolució per la qual es retira el reconeixement d'una organització interprofessional agroalimentària s'ha de notificar a aquesta organització, amb indicació de les raons que la motiven, i s'ha de publicar en el Diari Oficial de la Generalitat de Catalunya a efectes informatius.
Així mateix, s'ha d'inscriure la retirada del reconeixement en el Registre de les organitzacions interprofessionals agroalimentàries de Catalunya.
Procediment per a l'extensió de normes
Una vegada adoptat per una organització interprofessional agroalimentària un acord que tingui el suport exigit a l'article 8.5 de la Llei 18/2015, de 29 de juliol, aquesta pot proposar al departament competent en matèria agroalimentària l'extensió de totes o algunes de les seves normes al conjunt total de productors o productores o d'operadors o operadores del sector o producte, així com, si s'escau, l'aportació econòmica necessària per part d'aquells que no estiguin integrats en l'organització interprofessional agroalimentària.
Si la petició d'extensió de normes es refereix a més d'una circumscripció econòmica, l'organització ha d'acreditar que disposa del nivell mínim de representativitat a què es refereix l'article 8.5 de la Llei 18/2015, de 29 de juliol, en cadascuna de les circumscripcions en totes les branques que agrupi.
D'acord amb l'article 1.2 de la Llei 18/2015, s'entén per circumscripció econòmica la zona geogràfica constituïda per zones de producció contigües o properes en què les condicions de producció i de comercialització són homogènies.
La sol·licitud d'extensió de normes s'ha de presentar telemàticament al portal únic per a les empreses, al qual es podrà accedir també des de la seu electrònica de la Generalitat de Catalunya.
a) Certificació de l'acta de l'òrgan competent que va adoptar l'acord de sol·licitud d'extensió de la norma que ha d'incloure el text íntegre de l'acord objecte d'extensió.
b) Acreditació del percentatge de suport de l'acord, segons l'article 8.5 de la Llei 18/2015, de 29 de juliol.
Aquest percentatge s'acredita conformement al barem aprovat pel departament competent en matèria agroalimentària al qual es refereix l'article 2 d'aquest Reglament, i d'acord amb el grau de representativitat acreditat a l'article 4 d'aquest Decret.
c) La documentació justificativa que fonamenti l'extensió de normes, el període de vigència que es proposa i, si s'escau, les aportacions econòmiques necessàries per a l'aplicació de l'acord, amb especificació de la destinació que s'ha de donar als fons recaptats, així com una diferenciació clara entre les despeses de funcionament de l'organització i les despeses de l'activitat a la qual es dirigeix l'extensió de normes.
Les aportacions dels no-membres únicament podran destinar-se a finançar aquests darreres, i així s'ha de fer constar a la documentació.
d) En el cas que el procediment per al control i seguiment dels acords no s'hagi establert en els estatuts de l'organització, aquesta darrera ha d'aportar una certificació de l'acord de control i de seguiment adoptat al respecte pels seus òrgans de govern.
D'acord amb l'article 9.2 de la Llei 18/2015, de 29 de juliol, només es poden repercutir despeses de funcionament de l'organització interprofessional agroalimentària si estan vinculades al cost de l'extensió de norma.
Es podrà repercutir al cost de l'extensió de norma les despeses de personal de la interprofessional en el cas que exerceixin les seves funcions en el desenvolupament de l'activitat de l'extensió de norma.
L'organització interprofessional agroalimentària ha d'acreditar que les despeses s'han efectuat d'acord amb la normativa comptable i mercantil d'aplicació.
L'expedient relatiu a la sol·licitud d'extensió de normes s'ha de sotmetre a informació pública per un termini no inferior a vint dies hàbils.
Aprovació de l'extensió de normes
L'aprovació de l'extensió de normes es fa per Ordre del departament competent en matèria agroalimentària i ha de determinar el període de vigència de l'acord que es fa extensiu.
Quan la matèria objecte de l'extensió de normes estigui relacionada amb la competència de diversos departaments de la Generalitat, s'ha d'aprovar per Ordre departamental conjunta.
9.3 L'aprovació de l'Ordre d'extensió de normes ha de seguir el procediment d'aprovació de les disposicions de caràcter general que estableix la normativa d'aplicació.
Control i seguiment de les organitzacions interprofessionals agroalimentàries
Les organitzacions interprofessionals agroalimentàries han de tenir actualitzats els llibres següents:
Aquest Llibre ha de tenir les dades referents als membres que la integren; data d'adhesió i retirada; branca professional en què s'enquadren, i acreditació de la representativitat, d'acord amb l'article 2.1 d'aquest Decret, degudament actualitzada, conformement al barem aprovat pel departament competent en matèria agroalimentària en l'acte de reconeixement.
Aquest Llibre ha de registrar els acords adoptats per les organitzacions interprofessionals agroalimentàries d'acord amb l'article 7 de la Llei 18/2015, de 29 de juliol, amb indicació del suport obtingut en aquest acord, mesurat en tant per cent de productors o productores o d'operadors o operadores, i de produccions afectades.
El departament competent en matèria agroalimentària, en l'àmbit de les seves competències, pot realitzar les inspeccions, els controls i els seguiments que consideri oportuns.
El control i seguiment del compliment dels acords s'ha de fer en el si de la pròpia organització interprofessional agroalimentària, a través del procediment establert en els seus estatuts o per acord dels seus òrgans de govern, donant-ne compte detallat al departament competent en matèria agroalimentària.
L'organització interprofessional agroalimentària pot denunciar davant els òrgans jurisdiccionals i administratius competents els incompliments i les actuacions contràries a l'extensió de norma acordada.
L'incompliment de les disposicions d'aquest Decret se sanciona d'acord amb la tipificació d'infraccions i la determinació de sancions que estableix la Llei 18/2015, de 29 de juliol, i comporta la incoació del corresponent procediment.
Correspon a la persona titular de la direcció general competent en matèria agroalimentària acordar l'inici del procediment sancionador, designar-ne la persona instructora i imposar les sancions corresponents.
Registre de les organitzacions interprofessionals agroalimentàries
Registre de les organitzacions interprofessionals agroalimentàries de Catalunya.
El Registre de les organitzacions interprofessionals agroalimentàries de Catalunya s'adscriu a la direcció general competent en matèria d'indústries agroalimentàries i té caràcter públic.
En el Registre de les Organitzacions Interprofessionals Agroalimentàries de Catalunya, s'hi han d'efectuar les inscripcions indicades a l'article 6.3 de la Llei 18/2015, de 29 de juliol.
Les organitzacions interprofessionals agroalimentàries han de trametre a la direcció general competent en matèria de comercialització agroalimentària, abans del 30 d'abril de cada any, la documentació indicada en l'article 6.4 de la Llei 18/2015, de 29 de juliol.
En els supòsits a) i b) de l'article 6.3 de la Llei 18/2015, de 29 de juliol, la inscripció es practica d'ofici per l'Administració, una vegada dictat l'acte administratiu corresponent.
En el supòsit c) de l'article 6.3 de la Llei 18/2015, de 29 de juliol, la inscripció s'ha de realitzar d'ofici per l'Administració una vegada que la sanció sigui ferma en via administrativa.
En el supòsit d) de l'article 6.3 de la Llei 18/2015, de 29 de juliol, la memòria anual s'ha de presentar per l'organització interprofessional agroalimentària, abans del 30 d'abril de cada any.
Si el departament competent en matèria agroalimentària considera que els acords adoptats poden infringir les normes i els principis de la normativa vigent en matèria de la competència, ha de comunicar-ho a l'autoritat competent en aquesta matèria.
15.4 En el supòsit e) de l'article 6.3 de la Llei 18/2015, de 29 de juliol, l'organització interprofessional agroalimentària ha de presentar una declaració, indicant quin és l'estat de representativitat al tancament de l'exercici.
En cas d'haver-hi variacions en relació a l'any anterior, cal acreditar-les.
En el supòsit f) de l'article 6.3 de la Llei 18/2015, de 29 de juliol, la inscripció registral s'ha de realitzar d'ofici una vegada publicada en el Diari Oficial de la Generalitat de Catalunya l'Ordre departamental corresponent.
En el supòsit g) de l'article 6.3 de la Llei 18/2015, de 29 de juliol, els comptes anuals s'han de presentar per l'organització interprofessional agroalimentària, abans del 30 d'abril de cada any, només si aquestes tenen aprovades acords d'extensions de normes.